

**АДМИНИСТРАЦИЯ НА МИНИСТЕРСКИЯ СЪВЕТ**



**До**

**Г-Н АСЕН АСЕНОВ**

ПРЕДСЕДАТЕЛ НА ДЪРЖАВНА АГЕНЦИЯ „ДЪРЖАВЕН РЕЗЕРВ И ВОЕННОВРЕМЕННИ ЗАПАСИ“

**На Ваш № 569 от 06.08.2025 г.**

**ОТНОСНО**: проект на решение на Министерския съвет за одобряване на проект на Закон за допълнение на Закона за държавните резерви и военновременните запаси

**УВАЖАЕМИ ГОСПОДИН АСЕНОВ,**

Приложено Ви изпращам становището на дирекция „Координация и модернизация на администрацията“ относно съгласуването на проект на Решение на Министерския съвет за одобряване на проект на Закон за допълнение на Закона за държавните резерви и военновременните запаси.

Съгласуването се извършва на основание чл. 32 от Устройствения правилник на Министерския съвет и на неговата администрация.

**Приложение:** становище на дирекция „Координация и модернизация на администрацията“

**ГЛАВЕН СЕКРЕТАР НА**

**МИНИСТЕРСКИЯ СЪВЕТ:**



**ГАБРИЕЛА КОЗАРЕВА**



**АДМИНИСТРАЦИЯ НА МИНИСТЕРСКИЯ СЪВЕТ**

**ДИРЕКЦИЯ „КООРДИНАЦИЯ И МОДЕРНИЗАЦИЯ НА АДМИНИСТРАЦИЯТА“**

**СТАНОВИЩЕ**

**по проекта на Решение на Министерския съвет за одобряване на проект на Закон за допълнение на Закона за държавните резерви и военновременните запаси**

По изпратения за съгласуване, на основание чл. 32 от Устройствения правилник на Министерския съвет и на неговата администрация (УПМСНА), пакет от документи имаме следните коментари и предложения:

С § 1 се предвижда създаване на нов регулаторен режим – разрешение за предоставяне на копия от технически документи по чл. 7, ал. 2, т. 3 от ЗДРВВЗ, съхранявани от агенцията, по искане на юридическо лице. Издаването на разрешението е свързано с въвеждането на три нови съгласувателни процедури. Съгласно ал. 5 условията и редът за тяхното прилагане следва да се уредят с наредба на председателя на агенцията, съгласувана с министъра на отбраната, министъра на икономиката и индустрията и председателя на Държавна агенция „Национална сигурност“.

Такъв подход не съответства на принципа, заложен в чл. 4, ал. 2 от Закона за ограничаване на административното регулиране и административния контрол върху стопанската дейност, според който всички изисквания, необходими за започване и осъществяване на дадена стопанска дейност, както и за извършване на отделна сделка или действие, следва да бъдат уредени със закон.

Предлагаме чл. 7а да бъде преработен и допълнен, като се опишат сроковете, изискванията и документите, които трябва да бъдат приложени към заявлението за издаване на разрешение. Необходимо е да се предвиди и възможност за отстраняване на нередовности.

Отделните процедури по съгласуване с министъра на отбраната, министъра на икономиката и индустрията и председателя на Държавна агенция „Национална сигурност“ също трябва да бъдат ясно разписани, включително със срокове, изисквания и приложими документи, както и възможност за отстраняване на нередовности. Препоръчваме да се обмисли въвеждането на комплексно административно обслужване, при което заявлението се подава до председателя на агенцията, а съгласувателните действия се извършват по служебен път. За всяка от процедурите следва да се уреди и въпросът за заплащането на държавни такси, когато такива се предвиждат.

За гарантиране на прозрачност на процедурите и по-добра съгласуваност със заинтересованите страни препоръчваме наредбата да бъде приета от Министерския съвет, като преди това се изготви предварителна частична оценка на въздействието, включваща оценяване на административната тежест за бизнеса и на изискванията, които ще бъдат уредени с образеца на заявление.

И. Ф. ДИРЕКТОР НА ДИРЕКЦИЯ

„КООРДИНАЦИЯ И МОДЕРНИЗАЦИЯ НА АДМИНИСТРАЦИЯТА“:



**АЛЕКО ДЖИЛДЖОВ**

(Съгласно Заповед № Н-1209 от 25.07.2025 г.)